વેપાર સિવાય આંતરરાષ્ટ્રીય ધોરણે ત્રાસવાદનો મુદ્દો અગત્યનો બન્યો છે, ત્યારે આ ત્રણેય દેશોને પણ તેની અસર થાય છે. સૌથી વધારે ભારતને ભોગવવું પડે છે, પણ ચીનના પશ્ચિમ પ્રાંતમાં અને ચેચન્યામાંથી રશિયાને ત્રાસવાદનો ખતરો છે તો ખરો જ. પરંતુ પાકિસ્તાન પણ તેમાં જોડાયું એટલે ભારત માટે વિશ્વના બીજા પ્લેટફોર્મ પર જે રીતે ત્રાસવાદનો મુદ્દો ઉપસાવવામાં મુશ્કેલી પડે છે તે અહીં પણ પડશે. બધા જ દેશોને ત્રાસવાદનો સામનો કરવાની વાતો કરવી છે, પણ કોઈ ત્રાસવાદ જ્યાં પેદા થાય છે અને પોષણ મળે છે તે પાકિસ્તાનને ખોખરું કરવામાં રસ નથી.મજાની વાત એ છે કે પશ્ચિમની સત્તાઓને આ ત્રણેય દેશો સામે પ્યાંદા તરીકે પાકિસ્તાન ઉપયોગી છે. ચીન અને ભારત સાથે પાકિસ્તાનની સરહદો અડે છે, જ્યારે અફઘાનિસ્તાન અને તેની ઉપરના ઇસ્લામી દેશોથી રશિયાની સરહદ પણ બહુ નજીક છે. અફઘાનિસ્તાનમાં રશિયાના દળો ઘૂસી ગયા હતા ત્યારે પાકિસ્તાનને બેઝ બનાવીને કેવી રીતે પશ્ચિમે સામનો કર્યો તે ઇતિહાસ બહુ જૂનો નથી.